《将进酒歌》
宋代·萧介夫

劝君莫累黑山土，累得黑山竟何补。劝君莫勒燕然石，勒得燕然又何益。

百年岁月能几何，萤烛光中都瞬息。我今安得万丈梯，腾腾直上天街墀。

剪拆金乌翅，戳下玉兔蹄。使玉兔不能走，金乌不得飞。

然后举泰山为肉林，东海为酒池。君不见吴王台下秋风悲，金谷园中春草衰。

不如相逢且饮酒，齐声拍掌大唱金缕衣。

作者简介：萧介夫，字纯臣，泰和（今属江西）人。英宗朝官萍乡主簿（《宋诗拾遗》卷六）。